ନବରଙ୍ଗପୁର : ନବରଙ୍ଗପୁର କୋଷାଗୁମୁଡା ବ୍ଲକର ବାମୁଣିରେ ଜମି ହସ୍ତାନ୍ତରକୁ ନେଇ ଗ୍ରାମବାସୀଙ୍କ ବିରୋଧ । ବାୟୋଟେକ୍ କମ୍ପାନୀ ପାଇଁ ବଢିଲା ଅଡୁଆ । ସରକାରୀ ନିୟମକୁ ଉଲ୍ଲଂଘନ କରି ଚଞ୍ଚକତାର ସହ ଜମି ହାତେଇଥିବା ଅଭିଯୋଗ ଆଣିଲେ ହଜାର ହଜାର ନିରୀହ ଆଦିବାସୀ । କାମ ବନ୍ଦ ନହେଲେ ରାଜରାସ୍ତାକୁ ଓଲହାଇବା ପାଇଁ ଜିଲ୍ଲା ପ୍ରଶାସନକୁ ଚେତାବନୀ ଦେଲେ ଅଞ୍ଚଳ ବାସିନ୍ଦା ।
ନବରଙ୍ଗପୁରରେ କୋଷାଗୁମୁଡା ବ୍ଲକର ବାମୁଣିରେ ଜମି ଅଧିଗ୍ରହଣକୁ ବିରୋଧ କରି ଉତ୍ତେଜନା । ନବରଙ୍ଗପୁର ବାମୁଣି ମୌଜାରେ ମକା ପ୍ରୋସେସିଂ ପ୍ଲାଣ୍ଟ ନିର୍ମାଣ ପାଇଁ ଲାଗି ରହିଛି ବିବାଦ । ଗାଁରେ ଥିବା ମୋଟ 300ଏକର ଗୋଚର ଜମିରୁ 160 ଏକର ଜମି ଇଡ଼କୋ ପକ୍ଷରୁ ବାୟୋଟେକ୍ ପ୍ରାଇଭେଟ ଲିମିଟେଡ଼ ନାମକ ଏକ କମ୍ପାନୀକୁ ପ୍ରଦାନ କରାଯାଇଛି । ଯାହାକୁ ଆରମ୍ଭରୁ ଆଦିବାସୀମାନେ ବିରୋଧ କରି ଆସୁଛନ୍ତି । ବିନା ପଲ୍ଲୀସଭାରେ ପୋଲିସ ଲଗାଇ ପ୍ରଶାସନ କାମ କରୁଥିବା ଗ୍ରାମବାସୀ ଅଭିଯୋଗ କରିଛନ୍ତି । ଚଳିତ ମାସ 7 ତାରିଖରେ କମ୍ପାନୀ ଜମିରେ ଭୂମିପୂଜା କରିବା ସହ ଲଗାଇଥିବା ତାରବାଡ଼ ବେଆଇନ ବୋଲି ଅଭିଯୋଗ କରିଛନ୍ତି ସ୍ଥାନୀୟ ବାସିନ୍ଦା ।
ଜନବସତି ଅଂଚଳରେ ପ୍ଲାଣ୍ଟ ନିର୍ମାଣ କରାଗଲେ ପ୍ରଦୂଷଣ ବଢ଼ିବା ସହ ପରିବେଶ ନଷ୍ଟ ହେବାର ଆଶଙ୍କା ରହିଛି । ଖାଲି ଏତିକି ନୁହେଁ ଗ୍ରାମବାସୀଙ୍କ ପାଖରେ ଚାଷ ଜମି କମ୍ ଥିବାରୁ ଜଙ୍ଗଲ ଜମିକୁ ଏମାନେ ଚାଷ କାର୍ଯ୍ୟରେ ବର୍ଷ ବର୍ଷ ଧରି ବ୍ୟବହାର କରି ଆସୁଥିଲେ । ଯାହା ଫଳରେ ସ୍ଥାନୀୟ ଲୋକଙ୍କ ଜୀବିକା ମଧ୍ୟ ଏକ ପ୍ରକାର ପ୍ରଭାବିତ ହେବାର ଆଶଙ୍କା ରହିଛି । ଘଟଣାକୁ ନେଇ ଗ୍ରାମବାସୀ ପ୍ରଶାସନକୁ ଜଣାଇଥିଲେ ମଧ୍ୟ କିଛି ସୁଫଳ ମିଳୁନାହିଁ । ଅନ୍ୟପଟେ ପ୍ରଶାସନ କହିଛି, ପ୍ଲାଣ୍ଟ ହେଲେ ଅଞ୍ଚଳର ବିକାଶ ହେବ ଏବଂ ପ୍ରଶାସନ ତରଫରୁ ସେଠାକାର ସ୍ଥାନୀୟ ବାସିନ୍ଦାମାନଙ୍କ ସହ ଆଲୋଚନା କରି ଆପୋଷ ବୁଝାମଣା କରାଯିବ । ସେପଟେ ଯଦି କାମ ବନ୍ଦ ନହୁଏ ଆନ୍ଦୋଳନ ଆହୁରି ତୀବ୍ର କରିବା ସହ ନ୍ୟାୟାଳୟର ଦ୍ବାରସ୍ଥ ହେବାକୁ ଧମକ ଦେଇଛନ୍ତି ଗ୍ରାମବାସୀ ।
ଅର୍ଗସ ବ୍ୟୁରୋଃ ବିଶ୍ବ ଡାକ ଦିବସ ଅବସରରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି କହିଛନ୍ତି ଯେ, ଭାରତୀୟ ଡାକ ସେବା ପାଈଁ ଆମେ ଗର୍ବିତ। ସେମାନେ ନିଜ ପରିଶ୍ରମ ଦ୍ବାରା ସାରା ଭାରତକୁ ସଂଯୋଗ କରିପାରିଛନ୍ତି। ବିଶ୍ୱ ପୋଷ୍ଟ ଦିବସରେ, ସେମାନଙ୍କୁ ଏବଂ ସେମାନଙ୍କ ପରିବାରକୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ ମୋଦି। ମୋଦି ସେମାନଙ୍କ ଉଜ୍ଜଳ ଭବିଷ୍ୟତ ପାଇଁ କାମାନ କରିଛନ୍ତି।
